Diari Oficial de la Generalitat Valenciana


Sumari del DOGV 3018, del 20-06-1997 (1997/8457)

ORDRE de 13 de juny de 1997, de la Conselleria de Cultura, Educació i Ciència i la Conselleria d'Ocupació, Indústria i Comerç, per la qual es convoquen subvencions per al desenvolupament de programes de garantia social.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3018

Data del DOGV
:   20-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8457


Data del document
:   13-06-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 13 de juny de 1997, de la Conselleria de Cultura, Educació i Ciència i la Conselleria d'Ocupació, Indústria i Comerç, per la qual es convoquen subvencions per al desenvolupament de programes de garantia social.  
La Llei Orgànica 1/1990, de 3 d'octubre, d'Ordenació General del Sistema Educatiu (BOE de 4 d'octubre) estableix en l'article 63.1 que els poders públics desenvoluparan accions de caràcter compensatori, en relació amb les persones, els grups i els àmbits territorials que es troben en situacions desfavorables.  
D'altra banda, l'article 23.2 de la llei orgànica esmentada estableix la necessitat d'organitzar programes específics de garantia social per als alumnes que no arriben als objectius de l'Educació Secundària, a fi de proporcionar-los una formació bàsica i professional que els permeta incorporar-se a la vida activa o prosseguir-ne els estudis i promoure la col·laboració de l'administració local amb les administracions educatives en el desenvolupament d'aquests programes.  
En aquest sentit, l'article 18.2 del Decret 47/1992, de 30 de març, del Govern Valencià (DOGV de 6 d'abril) disposa que la Conselleria de Cultura, Educació i Ciència, podrà promoure la col·laboració amb altres administracions i institucions públiques o privades per a la seua realització i facilitarà els recursos materials i personals que ajuden a l'eficàcia dels dits programes.  
L'Ordre de 22 de març de 1994, de les conselleries d'Educació i Ciència, i de Treball i Afers Socials (DOGV de 18 de maig), regula els programes de garantia social durant el període d'implantació anticipada del 2n cicle de l'Educació Secundària, establint-ne els objectius, els col·lectius a què es dirigeixen i les modalitats d'actuació, atribuint a les conselleries de Educació i Ciència, i de Treball i Afers Socials, la regulació específica de les condicions d'implantació dels diferents programes.  
El Decret 4/1997, de 26 de febrer, del president de la Generalitat Valenciana, atribueix a la Conselleria d'Ocupació, Indústria i Comerç les competències i funcions en matèria de Formació i Inserció Professional, anteriorment atribuïdes a la Conselleria de Treball i Afers Socials, suprimida pel Decret 25/1997, de 22 de febrer, del Govern Valencià.   
Per tot això, a fi d'unificar esforços en la consecució dels objectius establits en la legislació vigent, les conselleries d'Ocupació, Indústria i Comerç i de Cultura, Educació i Ciència, fent ús de les facultats que ens confereix l'article 35 de la Llei 5/1983, de 30 de desembre, de Govern Valencià (DOGV de 30 de desembre),  
ORDENEM  
Primer. Objecte de les subvencions  
1.1 Les conselleries de Cultura, Educació i Ciència, i d'Ocupació, Indústria i Comerç, dins els límits pressupostaris aprovats amb aquesta finalitat, concedirà subvencions destinades al finançament de programes de garantia social, que s'ajusten als col·lectius i les modalitats definides en aquesta ordre.  
1.2 Els programes de garantia social s'orientaran a la consecució dels objectius següents:  
a) Ampliar la formació dels alumnes, amb vista a l'adquisició de capacitats pròpies de l'ensenyament bàsic, per tal de permetre la seua incorporació a la vida activa i, si s'escau, continuar estudis, especialment en la formació professional específica de grau mitjà, mitjançant la superació de la prova d'accés prevista en l'article 32.2 de la LOGSE.  
b) Preparar-los per a l'exercici d'activitats professionals, en oficis o ocupacions d'acord amb les seues capacitats i expectatives personals.  
c) Desenvolupar i consolidar la seua maduresa personal, mitjançant l'adquisició d'hàbits i capacitats que els permeten participar, com a treballadors i ciutadans responsables, en el treball i en l'activitat social i cultural.  
1.3 Tots els programes regulats en aquesta ordre tindran caràcter gratuït per als alumnes que hi participen.  
Segon. Dotació econòmica  
L'import global màxim que podrà assignar-se en concepte d'aquestes ajudes serà de 183.659.273 de pessetes, distribuïdes en dues fases:  
La primera fase es finançarà a càrrec de les línies 4.07 i 7.01 de la secció, servei i programa 59.19.267.66 de la Conselleria de Cultura, Educació i Ciència, dotades amb un import màxim de 440.631.942 de pessetes del capítol IV, dels quals 39.991.027 pessetes corresponen a fons propis i 091.632.609 pessetes corresponen a fons finalistes aportats pel Fons Social Europeu, i amb un import de 058.647.523 de pessetes del capítol VII, dels pressupostos de 1997.  
La segona fase dels programes de garantia social es realitzarà durant el 1r semestre de l'exercici de 1998 i serà finançada per una quantia màxima de 362.324.793 de pessetes. L'aprovació d'aquesta quantia, que es farà mitjançant resolució expressa del director general de Formació i Inserció Professional de la Conselleria d'Ocupació, Indústria i Comerç (per Resolució de delegació de signatura del dia 27 de març de 1997) estarà condicionada a la correcta realització de la primera fase i a l'existència de consignació pressupostària suficient en aquest exercici. Es podran imputar en aquest cas les despeses realitzades des de l'1 de gener de 1998. La consignació pressupostària es publicarà mitjançant una ordre en el Diari Oficial de la Generalitat Valenciana.  
L'específica consignació pressupostària destinada a la segona fase, el seu atorgament efectiu, la forma en què es produïsquen els lliuraments i la seua justificació quedaran condicionats, en tot cas, a la normativa pressupostària vigent per a l'exercici 1998 i, si s'escau, a la normativa que dicte la Conselleria d'Ocupació, Indústria i Comerç. El sol fet de la concessió de la subvenció per a la primera fase no comporta cap obligació per a la Generalitat Valenciana pel que fa al finançament de la segona fase.  
Tercer. Import de les subvencions  
Es podrà sol·licitar fins un màxim de 8.500.000 pessetes per programa de garantia social.  
3.1 Distribució dels costos elegibles.  
Part A. Despeses de personal formador  
La contractació laboral dels formadors assenyalats en l'article nové d'aquesta ordre, serà per un mes més de la durada del programa. Aquest mes de contractació sense docència haurà de repartir-se entre la primera quinzena de setembre de 1997 per a realitzar les tasques prèvies a l'inici de l'acció formativa (el 15 del dit mes), com ara entrevistes amb l'alumnat i matriculació, i la segona quinzena de juny de 1998, per a omplir la documentació de finalització.  
En aquest apartat es podran imputar els següents costos:  
- Salaris del professorat.  
- Despeses de Seguretat Social a càrrec de l'entitat promotora quan haja contractat els professors per compte aliè, amb obligació de la seua afiliació i/o alta en la Seguretat Social.  
Únicament s'admetran justificants de pagament a persones físiques, tant si el servei ha estat prestat pel personal de la pròpia entitat promotora, com si s'ha contractat una prestació de serveis professionals amb persones alienes a aquesta.  
En aquest apartat es podrà sol·licitar fins un màxim de 4.000.000 de pessetes, excepte en els programes dirigits exclusivament al col·lectiu 4, que serà d'un màxim de 5.000.000 de pessetes, per a atendre les despeses addicionals de contractació d'uns altres professionals, en virtut del que s'ha establit en l'apartat nou d'aquesta ordre. En aquest últim cas, l'entitat promotora haurà d'aportar en el projecte que s'adjunta a la sol·licitud la documentació acreditativa que justifique aquesta contractació: descripció del col·lectiu, titulació del personal de suport i funcions que ha d'exercir.  
Part B. Despeses d'organització o institucionals  
Es podran imputar a aquest apartat les següents despeses:  
- Despeses d'assegurances d'accidents de l'alumnat.  
- Despeses per assegurança de responsabilitat civil de formadors i alumnat.  
- Despeses de selecció de l'alumnat, quan és procedent.  
- Despeses de personal directiu i administratiu atribuïbles al desenvolupament de l'acció formativa. La contractació d'aquests professionals amb intervenció en l'acció formativa per a tasques de coordinació, assessorament i administració haurà de justificar-se en el projecte indicant els costos que s'imputen a càrrec del programa que, en tot cas, no superaran el 25% de les despeses incloses en la part B.  
- Material consumible adquirit per al desenvolupament de la docència no recuperable a la finalització del programa de garantia social, i relatiu a les distintes àrees que integren aquesta acció formativa.  
- Despeses generals. En aquest apartat s'inclouen:  
· Despeses de publicitat dels programes de garantia social.  
· Despeses de lloguers, tant d'instal·lacions com de maquinària lligada directament a la docència.  
· Despeses d'energia elèctrica, combustible i, en general, manteniment de les instal·lacions i equips docents.  
· Despeses de comunicació.  
I altres despeses derivades de l'aplicació del programa en les seues distintes àrees.  
En aquest apartat es podrà sol·licitar fins un màxim d'1.000.000 de pessetes per als programes adreçats exclusivament al col·lectiu 4 segons l'apartat sisé i fins un màxim d'1.500.000 pessetes per a la resta de programes.  
Part C. Ajudes a l'alumnat  
En l'import de la subvenció es podran preveure ajudes a l'alumnat en concepte de transport i/o menjador, justificades mitjançant les factures corresponents o bitllets dels desplaçaments des del seu domicili al lloc on es realitza el programa. Caldrà justificar la necessitat del desplaçament mitjançant certificat de residència de l'interessat/ada. Quan el desplaçament siga amb vehicle propi, mitjançant rebut firmat de l'alumne/a amb expressió del quilometratge, nombre de desplaçaments, NIF i matrícula del vehicle.  
En aquest apartat es podrà sol·licitar fins un màxim de 500.000 pessetes En els programes que s'incloga la modalitat de pràctiques en empreses, el màxim s'estableix en 750.000 pessetes.  
Part D. Inversions  
Es podran imputar les despeses en instal·lacions, maquinària, utillatge i material inventariable, només realitzables en la primera fase i a càrrec de la subvenció de l'exercici de l'any 1997.  
Els programes que donen continuïtat als implantats en el curs 96/97 podran sol·licitar fins un màxim de 750.000 pessetes per a completar l'equipament.  
Els programes de nova implantació podran sol·licitar un màxim de 1.750.000 pessetes en aquest apartat.  
Qualsevol tipus d'inversions que se sol·liciten hauran de tenir una relació directa amb l'especialitat sol·licitada i detallar-se en el projecte d'actuació.  
3.2 Concurrència de subvencions  
En cap cas l'import de l'ajuda podrà ser d'una quantia tal que, aïlladament, o en concurrència amb subvencions o ajudes d'unes altres administracions públiques, o d'uns altres ens públics o privats, supere el cost de l'acció a desenvolupar per l'entitat promotora. Cas de rebre subvencions o ajudes per a aquesta acció formativa, el representant de l'entitat, certificarà la quantitat i el seu origen.  
Quart. Entitats promotores  
Podran ser destinataris de les subvencions els ens territorials i les entitats sense ànim de lucre.  
Aquests hauran d'exercir la seua activitat a la Comunitat Valenciana i realitzar els programes subvencionats dins del dit àmbit territorial, d'acord amb el que s'ha regulat en aquesta ordre.  
Les entitats sense ànim de lucre hauran d'acreditar documentalment estar inscrites en el registre corresponent i tenir-hi una antiguitat de, almenys, un any respecte a la data de publicació d'aquesta convocatòria.  
Els programes hauran de ser organitzats pel mateix sol·licitant. No s'admetrà la subcontractació.  
Cinqué. Modalitats  
Les modalitats dels programes a què es destinen les ajudes regulades en aquesta ordre, que tindran sempre com a referent la connexió amb el món del treball, es configuraran de la següent manera:  
Modalitat 1. Formació i col·locació, quan l'Àrea de Formació Professional Específica incorpore la realització d'un treball productiu relacionat amb el seu àmbit professional, mitjançant un contracte de treball.  
Modalitat 2. Formació amb pràctiques a empreses, quan l'Àrea de Formació Professional Específica incloga la realització de pràctiques formatives en centres de treball.  
Modalitat 3. Formació amb pràctiques al mateix centre, quan tota la formació teoricopràctica es realitze en exclusiva al mateix centre formatiu.  
Sisé. Alumnes  
Els destinataris d'aquests programes, que seran sempre joves que no hagen fet els 22 anys abans de començar el programa i que en facen, si més no, 16 en l'any natural que s'inicie, haurien de complir alguna de les condicions següents:  
Col·lectiu 1. Joves escolaritzats en el marc de la implantació anticipada de la LOGSE que estiguen en una de les 2 situacions següents:  
a) Alumnat que, havent accedit a un programa de diversificació curricular, segons l'opinió de l'equip educatiu que els atén, no estan en condicions d'aconseguir els objectius de l'etapa per aqueixa via.  
b) Excepcionalment, aquells alumnes que no hagen pogut accedir a un programa de diversificació i es troben, segons l'opinió de l'equip educatiu, en greu risc d'abandó escolar.  
En els dos casos, l'accés als programes de garantia social es realitzarà després de l'avaluació psicopedagògica efectuada pel Servei Psicopedagògic Escolar i/o el Gabinet Psicopedagògic autoritzat, oït l'alumnat i, en el seu cas, els seus pares o representants legals, i amb l'informe favorable de la Inspecció Educativa.  
Col·lectiu 2. Joves desescolaritzats que no tinguen la titulació acadèmica de Graduat Escolar o que, havent-la assolida, no hagen aconseguit el títol de Formació Professional de 1r grau i que configuren col·lectius amb risc d'inadaptació social.  
Col·lectiu 3. Joves internats a institucions penitenciàries.  
Col·lectiu 4. Alumnes amb necessitats educatives especials, que hagen cursat l'escolarització bàsica, tant a centres ordinaris, com a centres d'Educació Especial.  
En la modalitat de formació i col·locació fixada en l'article 5é i per al supòsit d'alumnes que facen els 16 anys en l'any natural en què comencen el programa, se seguirà el que disposa l'article 6é del Text Refós de la Llei de l'Estatut dels Treballadors (Reial Decret 1/1995, de 24 de març, BOE de 29 de març).  
Seté. Composició dels grups  
Aquests programes es realitzaran en grups de 15 alumnes, per a joves pertanyents als col·lectius 1, 2 i 3. Quan en algun d'aquests grups s'integren alumnes amb necessitats educatives especials, el nombre màxim serà de 12, no podent incorporar-se per programa més de 3 alumnes d'aquestes característiques.  
Els programes destinats exclusivament a alumnes amb necessitats educatives especials, col·lectiu 4, es realitzaran en grups amb un mínim de 5 alumnes i un màxim de 10.  
Vuité. Estructura dels programes  
8.1 Els programes de garantia social tindran l'estructura que es defineix a continuació:  
a) Àrea de Formació Professional Específica: entre 15 i 18 hores setmanals.  
b) Àrea de Formació i Orientació Laboral: entre 2 i 3 hores setmanals.  
c) Àrea de Formació Bàsica: entre 6 i 9 hores setmanals.  
d) Activitats complementàries: entre 1 i 3 hores setmanals.  
e) Tutoria: entre 1 i 2 hores setmanals.  
8.2 L' estructura dels programes de garantia social desenvoluparà els següents objectius:  
- L'Àrea de Formació Professional Específica tindrà com a finalitat preparar els/les alumnes per a la incorporació a la vida activa en l'exercici de llocs de treball que no requerisquen el títol de tècnic de Formació Professional de grau mitjà, i comprendrà les activitats pràctiques i els coneixements necessaris per a adquirir els coneixements i les capacitats corresponents. Per tal de facilitar l'acreditació i la revalidació, si s'escau, amb la formació professional específica d'altres tipus d'oferta, els seus continguts s'organitzaran adoptant una estructura modular.  
- L'Àrea de Formació i Orientació Laboral estarà encaminada a familiaritzar l'alumne amb el marc legal de les condicions de treball i de les relacions laborals de l'àmbit professional de què es tracte i a dotar-lo dels recursos i de l'orientació necessària per a buscar un lloc de treball i per a l'autoocupació.  
- L'Àrea de Formació Bàsica tindrà com a finalitat oferir als alumnes la possibilitat d'adquirir o consolidar els coneixements i les capacitats generals bàsics, relacionats amb els objectius i els continguts de l'ensenyament obligatori, que són necessaris per a aconseguir la seua inserció social i laboral satisfactòria i, si s'escau, per a la continuació dels seus estudis, especialment en els cicles formatius de Formació Professional de grau mitjà. Per això es procurarà que els continguts i la metodologia s'adapten a les condicions i expectatives particulars de cada alumne.  
- Les activitats complementàries tindran com a objecte oferir a l'alumne la possibilitat de mantenir activitats esportives i culturals que, al mateix temps que contribuïsquen a la consecució de les finalitats dels programes de garantia social, afavorisquen l'adquisició d'hàbits positius en relació amb el gaudi de l'oci i del temps lliure. Aquestes activitats es programaran d'acord amb les característiques de cada grup d'alumnes i, si és possible, amb la seua participació.  
- L'acció de tutoria constitueix un element inherent a l'activitat educativa i es desenvoluparà permanentment al llarg de tot el procés formatiu del jove. Aquesta acció inclourà activitats concretes de grup, en l'horari establit, amb objectius i continguts que faciliten el desenvolupament personal, especialment en relació amb aspectes com ara l'autoestima i la motivació, la cooperació, la integració i implicació social i l'adquisició d'habilitats socials i d'autocontrol.  
8.3 Les modalitats 1 i 2, descrites en l'article 5é d'aquesta ordre, adaptaran convenientment el temps assignat a l'Àrea de Formació Professional Específica, segons les hores del contracte de treball o les hores destinades a pràctiques en empreses.  
Tant l'horari com el calendari de les pràctiques en la modalitat 2 es confeccionaran de comú acord entre l'entitat promotora del programa i les empreses col·laboradores en l'execució d'aquestes pràctiques, i es farà constar en la programació general d'inici del curs.  
Les pràctiques es realitzaran, preferentment, en dates compreses entre l'1 de febrer i el 30 de maig de 1998 i la seua durada màxima serà de 150 hores per alumne/a.  
El temps que l'alumnat dedica a les pràctiques formatives en centres de treball, es computarà, a efectes de l'àrea de Formació Professional Específica, com a mòdul de pràctiques, i s'hi farà constar així en el certificat final.  
L'equip docent realitzarà la programació detallada de les pràctiques i vigilarà que es realitzen correctament.   
El seguiment i la qualificació de les pràctiques anirà especialment a càrrec del tutor/a de pràctiques (preferentment l'expert/a en l'especialitat impartida).  
La programació de les pràctiques serà realista i adaptada a les possibilitats del col·lectiu de cada programa i s'hi hauran d'identificar clarament les tasques i les activitats formatives i productives relacionades amb els seus objectius i continguts.  
8.4 Els programes destinats exclusivament a alumnes amb necessitats educatives especials adequaran les àrees de Formació Bàsica, i de Formació i Orientació Laboral a les possibles ocupacions en què pensen emprar-se. En qualsevol cas, en aquests programes, es dedicarà especial atenció a l'entrenament de tasques d'autocura, autonomia personal i hàbits de treball.  
8.5 La durada de les accions formatives, objecte d'aquesta convocatòria d'ajudes, serà d'un total de 900 hores, distribuïdes en jornades de 5 i 6 hores diàries, preferentment en jornada partida, de dilluns a divendres, desenvolupant-se el programa entre el 15 de setembre de 1997 i el 15 de juny de 1998.  
8.6 Excepcionalment i després de l'informe favorable de la Inspecció Educativa, la Direcció Territorial de Cultura i Educació corresponent podrà autoritzar la incorporació als programes de garantia social d'estos alumnes/as que, havent participat en alguna de les accions formatives de cursos anteriors, no han arribat als objectius previstos pel programa.  
Nové. Personal formador  
L'equip docent estarà format, almenys, per:  
- Un expert/a acreditat en l'àrea d'ocupació corresponent, que impartirà l'àrea de Formació Professional Específica.  
- Un mestre/a de primària que s'encarregarà d'impartir l'àrea de Formació Bàsica.  
Aquest equip docent es responsabilitzarà de la formació, tutoria, seguiment i avaluació dels joves al llarg del programa.  
En el desenvolupament de les modalitats 1 i 2 es realitzarà un seguiment, per part de l'equip, als mateixos centres de treball on els alumnes realitzen les pràctiques o als centres de treball en què siguen contractats, amb la finalitat de verificar el compliment dels objectius del programa.  
En els programes en què participen alumnes/as amb necessitats especials es podrà comptar amb la intervenció d'altres professionals, segons les característiques d'aquells, fent constar aquest extrem en el projecte d'actuació. La formació bàsica d'aquests programes serà impartida preferentment per un mestre/a especialista en Educació Especial. Així mateix, podran formar part de l'equip educatiu uns altres professionals (psicòlegs, pedagogs, treballadors educadors socials) sempre que el projecte educatiu ho justifique.  
Deu. Projecte d'actuació i programacions didàctiques  
10.1 Les entitats promotores responsables del desenvolupament d'un programa de garantia social hauran de presentar el projecte d'actuació, elaborat segons l'esquema que figura com a annex III d'aquesta ordre.  
10.2 Les programacions didàctiques de les àrees i activitats compreses en els programes, han de ser articulades prenent com a eix vertebrador els mòduls continguts en l'àrea de Formació Professional Específica i el treball exercit al lloc productiu, si la modalitat seleccionada ho comporta. Aquestes programacions es presentaran a la Direcció Territorial de Cultura i Educació -Unitat d'Inspecció Educativa- abans del 20 d'octubre de 1997. Aquestes podran ser reelaborades per l'equip educatiu al llarg del curs, i en aquest cas hauran de ser presentades amb les dites variacions a les conselleries de Cultura, Educació i Ciència i d'Ocupació, Indústria i Comerç.  
10.3 Les conselleries de Cultura, Educació i Ciència, i d'Ocupació, Indústria i Comerç, assessoraran les entitats promotores, en l'elaboració dels projectes d'actuació i de les programacions, i aportaran la documentació de suport que calga.  
Onze. Sol·licituds  
11.1 Les entitats promotores ompliran una única sol·licitud per cada programa de garantia social presentat, segons el model que hi ha com a annex I d'aquesta ordre, i es podrà sol·licitar fins un màxim de 8.500.000 pessetes per programa de garantia social.  
11.2 Les sol·licituds d'ajudes, l'imprés normalitzat de les quals estarà disponible a les direccions territorials de Cultura i Educació , i d'Ocupació, Indústria i Comerç, tindran com a termini de presentació vint dies naturals, comptadors des de l'endemà de la publicació d'aquesta convocatòria en el Diari Oficial de la Generalitat Valenciana. Hauran d'enviar-se per a tramitar-les a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, Àrea de Formació Professional (programes de garantia social), sense perjudici del que s'estableix en l'article 38 de la Llei de Règim Jurídic de les Administracions Públiques i del Procediment Administratiu Comú.  
11.3 Les peticions de subvenció hauran d'anar acompanyades de la següent documentació:  
- Sol·licitud de subvenció, que s'omplirà en l'imprés normalitzat que hi ha per fer-ho, segons el model de l'annex I d'aquesta ordre;  
- Projecte d'actuació, seguint l'esquema que hi ha com a annex III d'aquesta ordre;  
- Estatuts de constitució de l'entitat i acreditació de la seua inscripció al Registre corresponent, amb una antiguitat de, almenys, un any respecte a la data d'aquesta convocatòria quan es tracte d'entitats privades sense ànim de lucre;  
- En el supòsit que l'entitat promotora siga una entitat territorial, certificació de l'acord de l'òrgan competent que autoritze la sol·licitud: Ple, Comissió de Govern o Resolució d'Alcaldia;  
- Acreditació de la representació amb què actua la persona que subscriu la sol·licitud;  
- Fitxa de manteniment a tercers;  
- Certificació acreditativa d'estar al corrent de les obligacions tributàries i davant la Seguretat Social.  
Dotze. Tramitació de les sol·licituds  
Si de l'examen de la documentació aportada per l'interessat es dedueix l'absència d'algun document necessari per a la seua tramitació, o s'hi aprecia l'existència d'alguna deficiència, la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència requerirà a les entitats promotores la correcció de les errades detectades, en un termini de 10 dies hàbils des de la notificació del requeriment; advertint-los que, si no ho fan així, es podrà declarar la pèrdua del seu dret, amb els efectes fixats en l'article 76.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tretze. Comissió Mixta de Programes de Garantia Social  
13.1 La Comissió Mixta de Programes de Garantia Social realitzarà la proposta de resolució de les sol·licituds presentades, regint el funcionament pel règim previst per als òrgans col·legiats en el capítol II del títol II de la Llei 30/1992 de Règim Jurídic de les Administracions Públiques i del Procediment Administratiu Comú.  
13.2. La seua composició serà la següent:  
- President: el director general de Formació i Inserció Professional o la persona en què hi delegue;  
- Vicepresident: el director general d'Ordenació i Innovació Educativa i Política Lingüística o la persona en què hi delegue;  
- Vocals: n'hi haurà sis, tres d'ells, tècnics de la Direcció General de Formació i Inserció Professional de la Conselleria d'Ocupació, Indústria i Comerç, i els altres tres de la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, nomenats pel director general respectiu,  
- Secretari: exercirà les funcions de secretari un dels sis vocals designats, que serà nomenat pel president de la Comissió Mixta de Programes de Garantia Social.  
13.3 A les reunions de la comissió podran assistir, amb veu però sense vot, representants dels sindicats més representatius, d'acord amb el que estableix la legislació vigent.  
Catorze. Valoració de les sol·licituds  
La Comissió de Programes de Garantia Social valorarà les sol·licituds presentades segons els següents criteris:  
- El grau de compliment i adequació dels resultats en els programes de garantia social realitzats en el curs anterior, basat en la justificació de l'any anterior i en les visites d'inspecció realitzades.  
- La qualitat del projecte d'actuació presentat. En aquest apartat es valorarà la titulació i l'experiència del professorat, els continguts teoricopràctics a desenvolupar durant el programa i el detall dels mitjans materials, tant fungibles com inversions, que se sol·liciten. Així mateix, es valorarà tant el col·lectiu atés segons la seua descripció, com la relació amb l'entorn sociolaboral i les seues previsions reals d'inserció laboral o reinserció en el sistema educatiu.  
- La distribució territorial que optime els recursos formatius existents i n'evite la superposició innecessària.  
- Les aportacions, tant de mitjans humans com materials, que realitza o articula l'entitat promotora amb la finalitat d'obtenir una major rendibilitat en els programes.  
La Comissió de Valoració desenvoluparà els citats criteris i reflectirà en una acta totes les consideracions i conclusions que es deriven de l'estudi de les sol·licituds presentades a l'empara d'aquesta ordre.  
Es faculta la Comissió de Valoració per a modificar d'ofici les quantitats sol·licitades dels programes que es proposen per a aprovar-los.  
Quinze. Resolució  
15.1 Les resolucions d'adjudicació de les subvencions es dictaran en dues fases, d'acord amb el que estableix l'apartat 2n d'aquesta ordre, corresponent resoldre en la primera de les fases, al director general d'Ordenació i Innovació Educativa i Política Lingüística, per delegació del conseller de Cultura, Educació i Ciència.  
La segona fase dels programes de garantia social serà resolta pel director general de Formació i Inserció Professional, per delegació del conseller d' Ocupació, Indústria i Comerç, en els termes i condicions fixats en l'apartat 2n d'aquesta Ordre.  
15.2 El termini màxim de resolució serà, per a la primera fase, de quatre mesos comptadors des de l'endemà de la finalització del termini de presentació d'instàncies.  
15.3 Contra les resolucions dels directors generals que posen fi a la via administrativa, podrà interposar-se, després de comunicar-ho a l'òrgan resolutori, recurs contenciós administratiu, en el termini de dos mesos, a comptar des de l'endemà de la publicació i/o notificació de les resolucions, sense perjudici de la procedència del recurs extraordinari de revisió quan concórrega alguna de les circumstàncies previstes en l'article 118 de la Llei de Règim Jurídic de les Administracions Públiques i del Procediment Administratiu Comú.  
15.4 D'acord amb el que estableix l'article 43 de la Llei de Règim Jurídic de les Administracions Públiques i del Procediment Administratiu Comú, i en el supòsit de no recaure en els terminis fixats en aquest punt, aquesta s'entendrà desestimada sense perjudici de l'obligació de resoldre que, en qualsevol cas, té l'administració.  
Els actes administratius presumptes es podran fer valer de conformitat amb el que estableix l'article 44 de la Llei de Règim Jurídic de les Administracions Públiques i del Procediment Administratiu Comú.  
Setze. Pagament de la subvenció  
16.1 Pagament de la subvenció corresponent a la primera fase:  
La primera fase comprén des del començament del programa, el 15 de setembre de 1997, fins el 31 de desembre de 1997.  
16.1.1 Costos imputables a les despeses de funcionament de la primera fase (capítol IV). Indicats com parts A, B i C -apartat 3 d'aquesta ordre.  
Començada l'acció formativa i acomplida per l'entitat, l'obligació d'aportar la documentació d'inici es podrà fer el pagament d'un 40 % de la subvenció corresponent al capítol IV, despeses de funcionament.  
La documentació d'inici és la següent:  
- Relació de participants en el programa.  
- Documentació justificativa d'haver subscrit l'assegurança d'accidents i de responsabilitat civil.  
- Emplenament de l'annex número II de l'ordre.  
- Per a programes dedicats exclusivament a l'atenció de l'alumnat amb necessitats especials o amb integració de fins un màxim de tres d'ells, es necessitaran els certificats de minusvalidesa i l'informe psicopedagògic originals o compulsats i de data no anterior a 6 mesos comptats des de la data de publicació de l'ordre de convocatòria,  
- En els casos que escaiga, certificats acreditatius de trobar-se al corrent de les obligacions tributàries i davant la Seguretat Social, en els termes fixats en l'Ordre 30 de maig de 1996, de la Conselleria d'Economia i Hisenda, sobre compliment d'obligacions tributaries i davant la Seguretat Social per a beneficiaris de subvencions a càrrec dels pressupostos de la Generalitat Valenciana (DOGV de 21 de juny de 1996), quedaran exonerades de l'acreditació esmentada les entitats locals, segons el que estableix l'article 3.2 del text esmentat.  
En virtut del que estableix l'article 47 bis del Text Refós de la Llei d'Hisenda Pública introduït per Llei 8/95, de 29 de desembre de 1995, l'entitat sol·licitant haurà de garantir la bestreta mitjançant l'aportació d'aval bancari. Tot això, sense perjudici del que disposa la normativa específica d'aplicació a les entitats locals, en matèria de prestació de garanties. En qualsevol cas, l'aval haurà d'estar constituït amb renúncia al benefici d'excussió o amb caràcter solidari.  
La presentació de la documentació d'inici es farà al llarg de la segona quinzena del mes de setembre. L'acció formativa començarà el 15 d'aquest mes.  
El percentatge que resta de la subvenció en concepte de capítol IV (60%) es farà efectiu en finalitzar aquesta primera fase i després de la presentació, per l'entitat promotora del programa, de la declaració de despeses, firmada pel representant de l'entitat i la justificació de les despeses indicades en la declaració anterior. La justificació de despeses haurà de realitzar-se abans del 9 de gener de 1998.  
Las entitats territorials podran presentar declaració de costos socials corresponents al mes de desembre, mitjançant un escrit del secretari municipal en què queden expressades les quantitats exactes a l'efecte i el compromís de presentar els corresponents documents compulsats abans del 10 de febrer següent. En el cas de les entitats sense ànim de lucre, la declaració la farà el representant de l'entitat.  
16.1.2 Costos imputables a les transferències de capital (inversions, capítol VII). Indicats com a part D de l'apartat 3 d'aquesta ordre.  
El pagament de les subvencions atorgades en concepte d'inversions, capítol VII, es realitzarà contra la justificació de l'obra o la factura de l'adquisició d'equipament, expedida pel tècnic competent. L'entitat haurà d'aportar una memòria d'actuacions en la sol·licitud de subvenció, comprometent-se a realitzar les inversions dins l'exercici 1997 i justificar-les abans del 15 de novembre de 1997.  
16.2 Pagament de la subvenció corresponent a la segona fase.  
Aquesta fase comprén de l'1 de gener de 1998 a la finalització del programa, la data límit del qual estableix en el 15 de juny de 1998. En aquesta fase no s'inclouen les despeses d'inversió i, per això, tot el procediment anirà referit a despeses corrents, capítol IV.  
Les ajudes corresponents a la segona fase es lliuraran en els termes que fixe la resolució aprovatòria de la Conselleria d' Ocupació, Indústria i Comerç, després de justificada la primera fase i vist l'informe que, sobre la correcta realització d'aquesta primera fase, du a terme la Inspecció Educativa. La resolució s'emetrà de manera automàtica després d'acomplits satisfactòriament els citats requisits i d'acord amb el que estableix l'article 2n d'aquesta ordre.  
Disset. Matriculació, avaluació i certificació  
17.1 Les entitats promotores seguiran els criteris que s'establisquen en les instruccions de funcionament de la Direcció General d'Ordenació i Innovació Educativa i Política Lingüística referent a la selecció i matrícula de l'alumnat.  
En tot cas hauran de tenir en compte:  
a. L'atenció prioritària a joves sense escolarització i sense cap titulació acadèmica i/o professional que els possibilite la inserció en la vida activa o la consecució d'estudis.   
b. La inclusió en els programes de xics i xiques amb problemàtica social, en situació de risc o exclusió social, i per això es procurarà una ratio en el grup matriculat, degudament compensada, que possibilite l'eficàcia de l'acció formativa.  
c. L'atenció a joves escolaritzats (col·lectiu 1) s'efectuarà després que aquests s'hagen beneficiat de totes les mesures possibles d'atenció a la diversitat en el seu propi centre d'origen. Els programes de garantia social no han de constituir una via d'eixida prematura del sistema educatiu per a alguns alumnes perquè per al seu accés a un programa haurà de seguir-se el procés indicat en l'article sisé d'aquesta ordre.  
d. Que les característiques i aptituds de cada alumne/a s'adeqüen a les condicions a les condicions de l'especialitat formativa del programa i a aquelles i d'altres que l'aprenentatge i l'exercici de determinat ofici requerisquen, sense que hi haja, per tant, incompatibilitat o impossibilitat real per a l'exercici de la professió o l'aprenentatge d'aquesta.  
e. Que la repetició en un programa de garantia social té un caràcter excepcional perquè requereix l'autorització expressa de la Direcció Territorial de Cultura i Educació corresponent després de l'informe de la Inspecció Educativa (apartat cinc del capítol vuité d'aquesta ordre).  
f. Que per a la matrícula d'alumnes amb necessitats especials s'aportarà, necessàriament i en tot cas, la certificació actualitzada del seu grau de minusvalidesa i un informe expedit pel Servei Psicopedagògic Escolar i/o pel Gabinet Psicopedagògic autoritzat, on queden arreplegades les necessitats educatives especials que té l'alumne o l'alumna, per tal de realitzar-ne una orientació adequada i assegurar que el programa elegit és el més adequat, tenint en compte la seua discapacitat.  
Les entitats promotores comunicaran mensualment les altes i les baixes de l'alumnat a la Inspecció Educativa. Després d'haver transcorregut la 1a fase, la Direcció General d'Innovació Educativa i Política Lingüística podrà autoritzar la matrícula de nous alumnes.  
17.2 L'avaluació dels alumnes/as serà contínua, prenent com a referència els objectius fixats per l'equip educatiu en les programacions didàctiques de les àrees i seguint les pautes marcades per l'esmentada instrucció que, oportunament, donaran la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència.  
Es realitzarà una avaluació inicial en què s'estudie el nivell d'accés de l'alumnat, quant a actituds, capacitats i coneixements bàsics, de manera que el procés d'ensenyament i aprenentatge puga adquirir el caràcter individualitzat que aquests programes requereixen.   
Durant el desenvolupament del programa cada professor farà el seguiment i l'avaluació del component formatiu que imparteix, deixant constància per escrit dels resultats de la dita avaluació contínua en les sessions de seguiment i avaluació que l'equip educatiu realitzarà periòdicament, coordinades pel tutor. L'avaluació final, resultat del seguiment i l'avaluació de tot el procés formatiu, podrà ser supervisada per la Conselleria d'Ocupació, Indústria i Comerç, i per la de Cultura, Educació i Ciència, podent presidir la sessió d'avaluació, el personal al servei d'aquestes conselleries.  
17.3 La Conselleria de Cultura, Educació i Ciència, i la d'Ocupació, Indústria i Comerç, a través de les direccions territorials de Cultura i Educació, emetran un certificat a tots els alumnes/as que hagen participat en el programa, on constaran, per a les àrees de Formació Bàsica i de Formació i Orientació Laboral, i per a cada un dels mòduls de l'àrea de Formació Professional Específica, el nombre total d'hores cursades i les qualificacions obtingudes. Les qualificacions s'expressaran per mitjà d'una escala numèrica de l'1 al 10, sense decimals, considerant-se positives les qualificacions iguals o superiors a cinc.  
A l'efecte d'avaluació i certificació, el treball desenvolupat al lloc productiu es comptabilitzarà en l'Àrea de Formació Professional Específica.  
17.4 Les qualificacions a què fan referència els apartats anteriors seran tingudes en compte, als efectes que es determinen en cada cas, en l'avaluació de la prova d'accés als cicles formatius de formació professional de grau mitjà prevista en l'article 32.2 de la Llei d'Ordenació General del Sistema Educatiu.  
Així mateix, les qualificacions obtingudes en les àrees de Formació Professional Específica i Formació i Orientació Laboral podran ser tingudes en compte als efectes de convalidació d'aquells mòduls dels cicles formatius de grau mitjà que es determinen.  
Divuit. Obligacions de les entitats promotores  
L'entitat promotora estarà obligada a exercir les següents actuacions:  
a) Realitzar el programa de garantia social amb els requisits i condicions que figuren en l'ordre de convocatòria, resolució aprovatòria, els quals no hauran de contradir cap requisit ni condició demanats anteriorment, en el projecte d'actuació.  
Davant qualsevol variació substancial en el contingut del programa haurà de demanar-se autorització a l'administració que el concedeix i, només en el cas que n'hi haguera aprovació expressa, emesa per escrit en el termini dels 30 dies següents a la data de presentació de la sol·licitud d'autorització, podrà executar-se el projecte d'acord amb les condicions de la sol·licitud cursada.  
b) Aportació dels recursos necessaris per al desenvolupament del programa, segons l'ordre de convocatòria, la resolució aprovatòria i el projecte d'actuació presentat.  
c) Justificació, davant l'administració que el concedeix, de l'adscripció dels fons subvencionats als fins per als quals van ser atorgats, en els termes de l'article 47 del Text Refós de la Llei d'Hisenda Pública de la Generalitat Valenciana, i en els terminis fixats en l'article 15 d'aquesta ordre.  
d) Subjecció de l'entitat promotora a la supervisió dels programes per personal de les respectives conselleries i a les actuacions de control financer que corresponguen a la Intervenció General.  
e) Aportació, després de la finalització del projecte, de la memòria que s'elaborarà segons l'esquema que es facilitarà oportunament.  
Dinou. Incompliment  
19.1 En el cas que l'entitat beneficiària incomplisca tots o alguns dels compromisos adquirits per al desenvolupament dels programes de garantia social, podrà procedir-se d'acord amb l'article 47.9 del Text Refós de la Llei d'Hisenda Pública de la Generalitat Valenciana; es podrà minorar o resoldre la subvenció concedida, depenent de la gravetat del fet, amb l'exigència, si s'escau, de reintegrar les quantitats indegudament percebudes i de l'interés de demora des del moment del pagament de la subvenció.  
19.2 La minoració o resolució de la subvenció, a més a més dels casos fixats en el paràgraf anterior, podrà ser realitzada quan concórrega qualsevol de les circumstàncies següents:  
- Incompliment de la finalitat per a la qual la subvenció va ser concedida, o de les condicions imposades per a la seua concessió en l'aprovació de la programació.  
- Incompliment de l'obligació de justificar les despeses dins del termini establit, justificació parcial o incorrecta.  
- Percepció per part de l'entitat beneficiària de qualsevol quantitat econòmica per part de l'alumnat participant en els programes.  
- Qualsevol altre motiu que perjudique el fi últim per al qual la subvenció va ser concedida i, en particular, l'incompliment dels criteris emanats d'aquesta ordre.  
Vint. Memòria  
En finalitzar cada programa, l'entitat promotora presentarà una memòria de l'acció formativa.  
DISPOSICIÓ ADDICIONAL ÚNICA  
Es delega en els directors generals de Formació i Inserció Professional i d'Ordenació i Innovació Educativa i Política Lingüística la competència per a dictar les resolucions de concessió de les ajudes segons allò que s'ha previst en aquesta ordre i se'ls faculta per a dictar les resolucions necessàries per al seu desenvolupament i execució.  
DISPOSICIÓ FINAL ÚNICA  
Aquesta ordre entrarà en vigor l'endemà de publicar-la en el Diari Oficial de la Generalitat Valenciana.  
Contra aquesta ordre que posa fi a la via administrativa, podrà interposar-se, després de comunicar-ho als consellers de Cultura, Educació i Ciència, i d'Ocupació, Indústria i Comerç, recurs contenciós administratiu, davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de publicar-la, d'acord amb el que estableixen l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa administrativa. Tot això sense perjudici que s'interpose qualsevol altre recurs que s'estime procedent.  
València, 13 de juny de 1997  
El conseller de Cultura, Educació i Ciència,  
FRANCISCO E. CAMPS ORTIZ  
El conseller de Treball, Indústria i Comerç,  
DIEGO SUCH PÉREZ  
ANNEX III  
Esquema guió per a elaborar el projecte d'actuació  
1. Anàlisi de la realitat  
1.1 Dades demogràfiques i sociològiques destacables (1).  
1.2 Zones i/o col·lectius amb problemàtica de major relleu. Descripció i diagnòstic (2).  
1.3 Aproximació a l'estructura economicoprofessional i laboral de la zona. Possibilitats d'inserció laboral en el perfil professional triat (3).  
2. Necessitat d'implantar o continuar el programa de garantia social. Justificació i perspectives d'èxit (4)   
2.1 Respecte de la formació integral (personal i per a la convivència) per a la inserció social dels participants.  
2.2 Respecte de les pràctiques a empreses. (modalitat 2).  
2.3 Respecte de la inserció laboral dels participants.  
3. Descripció del projecte  
3.1 Entitat promotora, coordinador o persona responsable del projecte (5).  
3.2 Descripció de les característiques del grup de joves a qui es dirigeix el projecte i col·lectius als quals pertanyen (6).  
3.3 Ubicació. Descripció del local i instal·lacions en les quals es desenvoluparan les diferents àrees del programa de garantia social (7).  
3.4 Equip educatiu que, previsiblement, s'ocuparà d'impartir les diferents àrees o perfil que s'utilitzarà en la seua contractació (8).  
Documentació acreditativa per la qual es justifique la contractació d'altres professionals en programes dirigits exclusivament al col·lectiu 4 (apartat 2 d'aquesta ordre).  
3.5 Objectius generals del programa de garantia social, a fi de (9):  
3.5.1 La inserció laboral dels destinataris.  
3.5.2 La inserció social dels joves.  
3.5.3 La reinserció educativa dels participants.  
3.6 Pla formatiu que es desenvoluparà.  
3.6.1 Objectius que assoliran les diferents àrees (10).  
3.6.2 Programa d'activitats, horari i calendari previstos (11).  
3.7 Pla provisional de pràctiques que cal realitzar (12).  
3.8 Pressupost, fent constar, si escau, el cofinançament o la col·laboració d'altres entitats en el projecte i Memòria d'actuacions per a les inversions (13).  
3.9 Pla estratègic d'implicació i col·laboració dels recursos educatius i agents socials del territori (14).  
3.10 Mesures previstes per a la millor rendibilització de mitjans humans com materials (sobretot per a promotores amb més d'un programa a càrrec seu).  
Anotacions al guió  
(1) Es tracta d'indicar trets sobreeixints, com població immigrant, o zones d'assentaments recents o altres, que descriuen o que aproximen a la realitat de la comarca, localitat, barri o zona, en la qual es pretén implantar el programa de garantia social.  
(2) Es tracta d'acotar, qualitativament i quantitativament, la problemàtica que objectivament, reclame la implantació d'aquest programa.  
(3) Convé expressar ací, l'anàlisi de la zona, localitat o comarca, des del punt de vista del teixit empresarial o de les previsions i expectatives de generació de llocs de treball que necessiten unes qualificacions bàsiques, o que mostren possibilitats raonables d'ocupació per compte d'altres, d'autoocupació, o d'ocupació associada.  
(4) Es tracta de sintetitzar i expressar totes les raons que justifiquen organitzar aquest programa i les condicions que es consideren necessàries perquè hi haja possibilitats que la implantació o continuació siga satisfactòria, en els tres nivells o plans que s'estableixen en l'esquema, en els punts 2.1, 2.2 i 2.3.  
(5) Enunciar quina serà l'entitat promotora, concretant el departament, servei, o regidoria, que assumeix el programa de garantia social i explicitar nom, qualificacions i dedicació del coordinador/responsable del projecte.   
(6) En aquest punt, es tracta ja de particularitzar el col·lectiu dels potencials beneficiaris o participants en el programa de garantia social. És a dir: els joves que, inicialment, seran reclutats per a participar en el procés de selecció. No es tracta de donar una llista, sinó de descriure franges d'edat, situacions, característiques generals, interessos, problemàtica. En suma, donar uns trets que puguen definir el grup al qual va dirigit el programa.  
(7) Es tracta de descriure el local, locals o instal·lacions, en què es duran a terme les diferents àrees del programa, ja que poden utilitzar-se instal·lacions no necessàriament ubicades totes al mateix centre, a més que no és recomanable una dispersió excessiva. Adjunteu un plànol de la localitat amb la indicació de les instal·lacions del programa de garantia social.  
(8) Fer constar la seua titulació i experiència, les àrees que atendran, la distribució de les competències en la supervisió de les pràctiques i en la coordinació.  
(9) En aquest punt es tracta d'enunciar els objectius generals perseguits per implantar el programa de garantia social en aquesta comarca, zona o localitat, tant en l'ordre educatiu i formatiu, com cap a la possible tornada al sistema reglat, com cap a la inserció social o laboral dels destinataris.  
(10) En aquest punt cal explicitar els objectius que es pretén aconseguir en cadascuna de les àrees que s'assoliran des del programa. Convindria que aquests foren ja objectius no generals com en el punt 3.5, sinó operatius, fàcilment avaluables, commensurables. D'aquesta manera, les activitats s'orientaran a acomplir aquests objectius, la satisfacció dels quals materialitzarà els generals del punt 3.5 d'aquest esquema.  
(11) Es tracta de proposar una planificació programa que organitze i distribuïsca el treball d'aquest curs, tot repartint els continguts per mòduls sobretot en la Formació Professional Específica, Formació i Orientació Laboral i Formació Bàsica, concretant també el nombre d'hores segons els termes de l'article 6é de l'Ordre de 22 de març de 1994, i presentant l'horari diari i setmanal.  
(12) En aquest punt interessa fer un esforç de concreció, enunciant en el cas de modalitat 2, les empreses previstes per a realitzar les pràctiques i els contactes i relacions ja fetes. En el cas de modalitat 3, l'horari, i l'organització al mateix centre.  
(13) Convé deixar molt clara la finalitat i quantia de cadascuna de les partides que s'indiquen, de manera que la seua necessitat siga evident, separant conceptes, segons estableix l'apartat 3 d'aquesta ordre, i amb el desglossament que figura en l'imprés de sol·licitud.  
(14) Sens dubte, la realització d'aquest programa suposarà la col·laboració d'altres serveis existents al lloc, com Serveis Psicopedagògics Escolars (SPE), equips de Serveis Socials i d'altres serveis educatius, agents econòmics i socials, organitzacions ciutadanes, etc. Convé que així siga i que, abans, en aquest projecte escrit, figure un pla que vertebre la seua implicació, precisament en aquest punt.